钦定古今图书集成/明伦汇编/氏族典/第285卷 > 黄震
## 钦定古今图书集成/明伦汇编/氏族典/第285卷 > 黄震

按《宋史黄震传》：“震字东发，庆元府慈谿人。宝祐四年
登进士第，调吴县尉，浙东提举常平。王华甫辟主管
帐司文字，沿海制置司辟提领镇江转般仓分司。公
田法行，改提领官田所，言不便，不听，复转般仓职。入
为点校赡军激赏酒库所检察官，擢史馆检阅，与修
宁宗、理宗两朝《国史实录》。出通判广德军。郡守贾蕃”
世骄纵不法，震数与争论是非，蕃世积不堪，疏震挠
政，坐解官。寻通判绍兴府，升提举常平，改提点刑狱，
决滞狱，清民讼，赫然如神明。有贵家害民，震按之，贵
家怨。又彊发富人粟与民，富人亦怨。御史中丞陈坚
以谗者言劾震去，遂奉云台祠。贾似道罢相，以宗正
寺簿召，移浙东提举常平，卒。门人私谥曰“文洁先生。”